Dis tyd vir sukses - Bloss Magazine
Dis tyd vir sukses
1 week ago by Jaco-Mari Futcher
Ons almal het net 24 uur in 'n dag en as jy nie jou dag beplan en jou tyd bestuur nie, kan dié 24 uur dalk nét te min wees. Hoewel jy baie hard moet werk om suksesvol te wees, is die sleutel tot sukses ook dat jy slim te werk moet gaan.Hier is 'n paar wenke om jou tyd beter te bestuur:
Beplan jou dag. Besluit watter take en verantwoordelikhede die belangrikste is en maak 'n lys daarvan. Jy sal dan maklik kan sien watter een die meeste tyd gaan verg, so doen dit eerste. As jy goed beplan sal jy meer produktief wees. Wanneer jy klaar die belangrikste prioriteite vir die dag geïdentifiseer het, kan jy bepaal wat jy dalk nog tussenin kan doen. Merk deur die dag op die lys af wat jy reeds gedoen het sodat jy kan sien hoe jy vorder.
Hou dagboek. Hoe meer jy in jou dagboek beplan, hoe meer goed kry jy deur die dag gedoen. Hou jou dagboek altyd in jou handsak of naby jou sodat jy alle nuwe planne en spertye kan aanteken – voor jy daarvan vergeet. Skryf ook jou doelwitte en kreatiewe idees neer sodat jy gereeld aan jou drome herinner kan word.
Maak tyd vir jouself. Om gefokus te bly kan baie moeilik raak as gevolg van die daaglikse gejaag. Neem tyd vir jouself om af te skakel en om jou gedagtes weer te organiseer. Raak ontslae van die druk en die spanning van jou studies of werk en geniet 'n lekker koppie koffie of gaan lê in die bad met 'n goeie boek. Dit is belangrik om produktief te wees, maar onthou jou welstand is die belangrikste.
Jy kan gebruik maak van 'n app soos Google Calender of sommer die kalender op jou slimfoon om al jou take en verantwoordelikhede aan te teken wat jou aan al jou afsprake kan herinner. Jy kan hierdie kalender deel met kollegas en ander relevante persone sodat hul op hoogte kan bly van jou skedule.